CELEX: 32019R0644
Language: fi
Date: 2019-04-15 00:00:00
Title: Komission täytäntöönpanoasetus (EU) 2019/644, annettu 15 päivänä huhtikuuta 2019, tiettyjen tavaroiden luokittelusta yhdistettyyn nimikkeistöön

25.4.2019   
               
               
                  FI
               
               
                  Euroopan unionin virallinen lehti
               
               
                  L 110/4
               
            
         KOMISSION TÄYTÄNTÖÖNPANOASETUS (EU) 2019/644,
         annettu 15 päivänä huhtikuuta 2019,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:
         
                     (1)
                  
                  
                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
                  
               
                     (2)
                  
                  
                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
                  
               
                     (3)
                  
                  
                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
                  
               
                     (4)
                  
                  
                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
                  
               
                     (5)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
         
         
            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä huhtikuuta 2019.
            
               
                  Komission puolesta,
               
               
                  puheenjohtajan nimissä
               
               Stephen QUEST
               
                  Pääjohtaja
               
               
                  Verotuksen ja tulliliiton pääosasto
               
            
         
         
            (1)  EUVL L 269, 10.10.2013, s. 1.
         
            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
      
      
         
            LIITE
            
                        Tavaran kuvaus
                     
                     
                        Luokittelu
                        (CN-koodi)
                     
                     
                        Perusteet
                     
                  
                        (1)
                     
                     
                        (2)
                     
                     
                        (3)
                     
                  
                        Nestepisaroiden tarkkaa siirtoa varten käytettävä laite (nk. ”annostelurobotti”), jonka mitat ovat noin 540 × 680 × 930 mm ja jonka paino on noin 128 kg.
                        Laite koostuu kahdesta komponentista, joihin asetetaan mikrolevyjä (lähdelevy ja kohdelevy), kahdesta ioninpoistosauvasta ja ultraäänianturista, ja se on yhdistetty tiiviiseen koteloon, jossa on LED-ohjain, pieni näyttö ja hätäpainike.
                        Laitteessa käytetään Acustic Droplet Ejection (ADE) -menetelmää, jossa käytetään äänienergiaa (kohdennettuja ultraäänipulsseja) siirtämään äärimmäisen pieniä määriä nestepisaroita lähdelevyltä käännetylle kohdelevylle erittäin suurella tarkkuudella.
                        Järjestelmässä siirretään yhdellä kerralla 2,5 nanolitran suuruisia pisaroita, mikä mahdollistaa suurempien nestemäärien siirtämisen. Lähteestä siirretään useita pisaroita jopa 500 kertaa sekunnissa.
                        Laitetta käytetään näytteiden valmistelussa laboratoriotiloissa tiettyjen reagenssimäärien siirtämiseksi yhdeltä mikrolevyltä toiselle.
                     
                     
                        8479 89 97 
                     
                     
                        Luokittelu määräytyy yhdistetyn nimikkeistön 1 yleisen tulkintasäännön, 3 yleisen tulkintasäännön b alakohdan ja 6 yleisen tulkintasäännön sekä CN-koodien 8479 , 8479 89  ja 8479 89 97  nimiketekstien mukaisesti.
                        Laite on 3 yleisen tulkintasäännön b alakohdan mukainen yhdistelmälaite, ja se on luokiteltava sen osan mukaan, joka antaa tuotteelle sen olennaisen luonteen. Vaikka nesteen määrän tarkan annostelun varmistaminen edellyttää mittaamista ja analysointia, ultraääntä käyttäen tapahtuvan siirrettävien pisaroiden tarkan annostelun katsotaan olevan se toiminto, joka antaa laitteelle sen olennaisen luonteen.
                        Luokittelu nimikkeen 9026  kojeiksi tai laitteiksi nesteiden tai kaasujen virtauksen, tason, paineen tai muiden muuttujien mittaamista tai tarkkailua varten ei tule kyseeseen, koska mittaaminen ja analysointi ovat laitteen lisätoimintoja.
                        Tavara on sen vuoksi luokiteltava CN-koodiin 8479 89 97  muualle kuulumattomaksi muuksi koneeksi ja mekaaniseksi laitteeksi, jolla on itsenäinen tehtävä.